Búið er að opna vegi á norðanverðum Vestfjörðum en þeim var lokað í gærkvöld vegna ofanflóðahættu. Enn er mikil rigning á Vesturlandi, Vestfjörðum og Norðurlandi vestra og best að hafa varann á.
Vel gekk hjá Vegagerðinni að opna vegina um Eyrarhlíð og Súðavíkurhlíð nú fyrir hádegi en þeim var báðum lokað í gærkvöld vegna snjóflóðahættu. Vegagerðin segir einhver flóð hafa fallið í Súðavíkurhlíð en ekki sé vitað hve mörg.
Tuttugu og fimm manns urðu strand og þurftu að gista í Súðavík í gær. Bragi Þór Thoroddsen sveitarstjóri segir ástandið í Súðavíkurhlíð ólíðandi.
þetta er algjörlega óviðunandi ástand að það sé hægt alltaf hægt að búast við því að með einhverjum klukkutímafyrirvara að hlíðinni sé lokað. Það hefur margoft verið tvísýnt og ég veit það ekki, það er tímaspursmál hvenær það fer einhver með þessu flóði. Það er ekki eitthvað sem við viljum bíða eftir.
Meðal strandaglópa var Steingrímur Rúnar Guðmundsson ásamt konu sinni og tveimur börnum. Þau voru á leið heim til Ísafjarðar frá Reykjavík.
Vorum komin hingað til Súðavíkur um níu, slaginu níu. Svo vorum við komin inn á Súðavíkurhlíðina og þá var hringt í okkur og sagt að snúa við. Þá höfðu verið að falla fleiri flóð frá því fyrr um daginn. Þegar við vorum komin aftur til baka í þorpið var búið að setja lokunarstöngina fyrir veginn.
Fjölskyldan er fegin að komast heim.
Já það verður fínt að komast heim og mæta í vinnu og sofa í sínu rúmi.
Minney Sigurðardóttir ofanflóðasérfræðingur hjá Veðurstofu Íslands segir að enn geti flóð fallið þótt búið sé að opna vegina. Óvissustig er í gildi í Súðavíkurhlíð.
Eyrarhlíðin er kannski eitthvað sem myndi endilega skapa hættu á veginum, en Súðavíkurhlíð er á hvað við köllum stig þrjú. Þá geta fallið snjóflóð en Vegagerðin heldur veginum opnum.
Öruggast sé að vera ekki á ferðinni að óþörfu. Undir það tekur Elín Björk Jónasdóttir veðurfræðingur. Gular veðurviðvaranir eru í gildi á Breiðafirði, Vestfjörðum, Ströndum og Norðurlandi öllu.
spár hafa verið mjög stöðugar og það er áfram gert ráð fyrir suðvestan hvassviðri eða stormi og talsverðri eða jafnvel mikilli rigningu alveg frá Snæfellsnesi og norður eftir öllum Vestfjörðum og síðan dregur úr úrkomunni eftir því sem austar dregur. En þá hvessir mikið og það er mikil hláka til dæmis á Tröllaskaga bara vegna hita, það er svo hlýtt loftið í þessum massa núna.
Veður á þó að skána þegar líður á kvöld og morgun og viðvaranir falla úr gildi. Á morgun verði hægari vindur og minni úrkoma. Með kólnandi veðri minnkar líka hætta á vatnavöxtum.
Vegagerðin hefur opnað vegina um Eyrarhlíð og Súðavíkurhlíð á Vestfjörðum, en þeim var lokað í gærkvöld vegna snjóflóðahættu. 